SKRIFTLIG FORESPØRGSEL E-1556/01

af Rosa Miguélez Ramos (PSE) til Kommissionen

(28. maj 2001)

Om: Evaluering af fællesskabsinitiativet PESCA

Fællesskabsinitiativet PESCA (1994-1999), som har en bevillingsramme på næsten 300 mil. euro, har gjort det muligt at gennemføre en række projekter til fremme af økonomisk spredning i de områder, hvor fiskeriet spiller en altafgørende rolle. Initiativet vandt stor tilslutning i fiskerisektoren og blandt de økonomiske

og sociale aktører i de pågældende områder, selv om kun 53,29 % af bevillingerne blev udnyttet (159, 42 af de opførte 299, 13 mio. EUR). De støttemodtagende områder så med bekymring på indstillingen af fællesskabsinitiativet som sådant, selv om Kommissionen forsikrede dem om, at aktionerne til fremme af en økonomisk spredning i disse områder ville fortsætte, om end inden for rammerne af andre programmer finansieret af FIUF med supplerende støtte fra EFRU og ESF.

Som følge af sammenbruddet i forhandlingerne med Marokko om en ny fiskeriaftale står det imidlertid klart, at gennemførelsen af aktioner til fremme af økonomisk spredning på trods af det pågældende initiativ er temmelig utilstrækkelige, idet økonomien i de pågældende områder, herunder Barbarte, Barbanza og Morrazo, er fuldstændig afhængige af en sådan aftale.

Har Kommissionen foretaget en evaluering af aktionerne inden for rammerne af PESCA-initiativet (1994-1999)?

Hvorfor er der kun udnyttet 53 % af de budgetterede bevillinger? Hvorfor har Spanien kun udnyttet 44 % af bevillingerne? Hvor stort er det samlede beløb, der er tildelt og reelt overført til Spanien i form af strukturinterventioner til fiskerisektoren som led i fællesskabets interne politik i den foregående programmeringsperiode?

Hvilke aktioner er Kommissionen i færd med at planlægge inden for den indeværende programmeringsperiode til fremme af økonomisk spredning i de regioner, der er afhængige af fiskeri?

Hvorledes vurderer Kommissionen det faktum, at sådanne aktioner i den foregående programmeringsperiode indgik i et specifikt fællesskabsinitiativ i modsætning til den indeværende programmeringsperiode? Hvorledes adskiller de to metoder sig i følge Kommissionen?

Svar afgivet på Kommissionens vegne af Franz Fischler

(3. juli 2001)

Kommissionen agter at foretage en efterfølgende evaluering af de strukturprogrammer, der er iværksat i fiskeriet i programmeringsperioden 1994-1999, og af programmerne under EU-initiativet PESCA. I den forbindelse skal det bemærkes, at de pågældende programmer først vil være afsluttet ved udgangen af 2001, og at gennemførelsesrapporterne først vil foreligge i midten af 2002.

Hvad angår gennemførelsesniveauet for EU-initiativet PESCA er der flere grunde til de relativt lave procentsatser, som det ærede parlamentsmedlem anfører. For det første bygger procenterne på gennemførelsen pr. 31. december 1999. Gennemførelsen af programmerne har ikke været lineær, og efter en relativt langsom start, har man i næsten alle tilfælde konstateret, at gennemførelsen går hurtigere sidst i perioden. Desuden svarer de anførte procentsatser til Kommissionens betalinger, som altid vil give et forsinket billede af den faktiske gennemførelse i marken.

Pr. 31. december 2000 udgjorde Kommissionens samlede betalinger til samtlige PESCA-programmer lidt over 64 % af de programmerede beløb. I 2001 skal der efter planen udbetales yderligere 11-16 % af de programmerede beløb. Restbeløbet, som altså er på ca. 20-25 %, udbetales først, når programmerne er afsluttet, dvs. i 2002.

Med hensyn specielt til Spanien havde de endelige støttemodtagere pr. 31. december 2000 reelt fået udbetalt 29 mio. EUR under PESCA-programmet (ca. 62 % af de programmerede beløb) og 1 051 mio. EUR under programmerne for mål 1 og 5a under Det Finansielle Instrument til Udvikling af Fiskeriet (FIUF) (ca. 92 % af de programmerede beløb).

I den nye programmeringsperiode kan den socioøkonomiske diversificering i de områder, der er afhængige af fiskeriet, gennemføres enten via specifikke fiskeriprogrammer, dvs. foranstaltninger, som der kan ydes støtte til gennem FIUF, eller via integrerede regionaludviklingsprogrammer under strukturfondenes mål 1 og 2 med bidrag fra Den Europæiske Fond for Regionaludvikling (EFRU) og Den Europæiske Socialfond (ESF).

Det blev besluttet at rationalisere strukturfondene, og denne beslutning fik meget stor opbakning fra alle EU-institutionerne. Beslutningen resulterede i, at en række EU-initiativer ikke blev videreført, herunder EU-initiativet PESCA, så at der efter 1999 kun er fire EU-initiativer mod de tidligere 14.